秋高亭
作者：趙必愿
朝代：宋

paragraphs: 秋空何太高，秋風何太清。
秋露何太皎，秋月何太明。
秋山有素期，秋水莫間盟。
力此久病身，試上高高亭。
上欲駕扶摇，下欲跳清泠。
手持紫玉簫，跨鵬或騎鯨。
時吹復時止，霄壤隨縱橫。
回首天上人，見我呼友生。
我言你能許我三百六旬無一日之不秋，則我亦許你從此爲逍遥之朋。